**Ars longa, vita brevis\***

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Crai-Nou - pictorul de noapte

Cu o pensulă de rază

Trece pe cireșe coapte

Cu-amintirea de amiază.

Picură cu poezie,

Cu-aur ușurel atinge

Alba-dalba iasomie

Întunericul ce-mpinge.

Huhurezul de uimire

Că văzu așa pictură

Și-a rupt glasul printre fire

Înțesute-n țesătură.

Iară mâna cea artistă

Moale ca o adiere

Înviază vremea tristă

Ce pierduse din putere.

Mai cad picuri moi pe ape

Și le umple-n mii de stele

Că ies cerbii să se-adape

Să se sature de ele.

Iar eu șed în umbra stinsă

Nu sunt cerb și nu sunt floare

Ca să pot să fiu atinsă

Cu-nvierea de culoare.

Numai ochii din ațineri

Ani cu care îi educă

Au sclipit de-odată tineri

Ca argintul de nălucă.

Și-au crezut că încă poate

O minune să răsfețe,

Timpuri multe din etate

Să se piardă-n frumusețe...

Victor Bragagiu

\*Arta este lungă, viața este scurtă